## Rješenje Agencije za zaštitu tržišnog natjecanja klasa: UP/I 030-02/2006-01/55 od 7. rujna 2006.

### NN 103/2006 (18.9.2006.), Rješenje Agencije za zaštitu tržišnog natjecanja klasa: UP/I 030-02/2006-01/55 od 7. rujna 2006.

# AGENCIJA ZA ZAŠTITU TRŽIŠNOG NATJECANJA

**2335**

Agencija za zaštitu tržišnog natjecanja, temeljem članka 34., članka 55. i
članka 57. točke 5. Zakona o zaštiti tržišnog natjecanja (»Narodne novine«, broj
122/03), u upravnom postupku ocjene sukladnosti s odred­bama Zakona o zaštiti
tržišnoga natjecanja, Okvirnog ugovora o pružanju telekomunikacijskih usluga,
broj FLM5-1005-001/2005, sklopljenog između HT – Hrvatskih telekomunikacija d.d.
iz Zagreba, Savska cesta 32 i T-Mobile Hrvatska d.o.o. iz Zagreba, Ulica grada
Vukovara 23, s jedne strane, te Adris grupe d.d. iz Rovinja, Obala Vladimira
Nazora 1, Hrvatskih duhana d.d. iz Virovitice, Osječka 2, TDR-a d.o.o. iz
Rovinja, Obala Vladimira Nazora 1, Ljekovitog Bilja d.o.o. iz Pitomače,
Vinogradska 33, Maistre d.d. iz Rovinja, Obala Vladimira Nazora 6, Tvornice
duhana Zagreb d.d. iz Zagreba, Jagićeva b.b., Istragrafike d.d. iz Rovinja,
Obala Vladimira Nazora 1, Duhana d.d. iz Rijeke, S. V. Čiče 12, Jadran-trgovine
d.o.o. iz Rovinja, Dapiran 3, Adria Resorts d.o.o. iz Rovinja, Obala Vladimira
Nazora 1, Rovinj turista d.d. iz Rovinja, Monsena b.b., Dugrafa d.o.o. iz
Rovinja, Obala Vladimira Nazora 1, Ronhilla d.o.o. iz Rovinja, Buričići b.b. i
Tiska d.d. iz Zagreba, Slavonska avenija 2, s druge strane, od 30. rujna 2005.,
kao i T-Mobile Dodatka Okvirnog ugovora o pružanju telekomunikacijskih usluga
broj FLM5-1005-001/2005 za pružanje javne govorne usluge u pokretnoj
telekomunikacijskoj mreži sklopljenog između T-Mobile Hrvatska d.o.o. iz
Zagreba, Ulica grada Vukovara 23, s jedne strane, te Adris grupe d.d. iz
Rovinja, Obala Vladimira Nazora 1, Hrvatskih duhana d.d. iz Virovitice, Osječka
2, TDR d.o.o. iz Rovinja, Obala Vladimira Nazora 1, Maistre d.d. iz Rovinja,
Obala Vladimira Nazora 6, Tvornice duhana Zagreb d.d. iz Zagreba, Jagićeva b.b.,
Istragrafike d.d. iz Rovinja, Obala Vladimira Nazora 1, Duhana d.d. iz Rijeke,
S. V. Čiče 12, Jadran-trgovine d.o.o. iz Rovinja, Dapiran 3, Adria Resorts
d.o.o. iz Rovinja, Obala Vladimira Nazora 1, Rovinj turista d.d. iz Rovinja,
Monsena b.b., Dugrafa d.o.o. iz Rovinja, Obala Vladimira Nazora 1 i Ronhilla
d.o.o. iz Rovinja, Buričići b.b., s druge strane, od 30. rujna 2005. pokrenutom
po zahtjevu poduzet­nika VIPnet d.o.o., iz Zagreba, Vrtni put 1, temeljem odluke
Vijeća za zaštitu tržišnog natjecanja sa 67. sjednice, održane 7. rujna 2006.,
donosi sljedeće

## RJEŠENJE O PRIVREMENOJ MJERI

1. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile Hrvatska d.o.o. iz Zagreba, Ulica grada Vukovara
23 i poduzetnicima Adris grupi d.d. iz Rovinja, Obala Vladimira Nazora 1,
Hrvatskim duhanima d.d. iz Virovitice, Osječka 2, TDR-u d.o.o. iz Rovinja, Obala
Vladimira Nazora 1, Ljekovitom Bilju d.o.o. iz Pitomače, Vinogradska 33, Maistri
d.d. iz Rovinja, Obala Vladimira Nazora 6, Tvornici duhana Zagreb d.d. iz
Zagreba, Jagićeva b.b., Istragrafici d.d. iz Rovinja, Obala Vladimira Nazora 1,
Duhanu d.d. iz Rijeke, S. V. Čiče 12, Jadran-trgovini d.o.o. iz Rovinja, Dapiran
3, Adria Resortsu d.o.o. iz Rovinja, Obala Vladimira Nazora 1, Rovinj turistu
d.d. iz Rovinja, Monsena b.b., Dugrafu d.o.o. iz Rovinja, Obala Vladimira Nazora
1, Ronhillu d.o.o. iz Rovinja, Buričići b.b. i Tisku d.d. iz Zagreba, Slavonska
avenija 2 (dalje: Adris grupa), bez odgode, a najkasnije u roku od osam (8)
dana, od dana dostave ovog rješenja, obustava primjene odredbe Okvirnog ugovora
o pružanju telekomunikacijskih usluga broj FLM5-1005-001/2005 od 30. rujna 2005.
(dalje: Okvirni ugovor) i to kako slijedi:
– članak 2. stavak 2.2. Okvirnog ugovora, koji glasi:
»Ugovorne strane su suglasne da će T-HT i T-Mobile za vrijeme trajanja ovog
Okvirnog ugovora pružati Korisniku, u skladu sa svojim mogućnostima, sve
telekomunikacijske usluge koje T-HT i T-Mobile trenut­no nude ili će nuditi na
tržištu, a Korisnik će koristiti, u skladu sa svojim potrebama i odred­bama ovog
Okvirnog ugovora, sve telekomunikacijske usluge koje HT trenut­no nudi ili će
nuditi na tržištu.«
2. Nalaže se poduzet­niku HT – Hrvatske telekomunikacije d.d. iz Zagreba, Savska
cesta 32, poduzet­niku T-Mobile d.o.o. iz Zagreba, Ulica grada Vukovara 23 i
poduzetnicima Adris grupi d.d. iz Rovinja, Obala Vladimira Nazora 1, Hrvatskim
duhanima d.d. iz Virovitice, Osječka 2, TDR-u d.o.o. iz Rovinja, Obala Vladimira
Nazora 1, Ljekovitom Bilju d.o.o. iz Pitomače, Vinogradska 33, Maistri d.d. iz
Rovinja, Obala Vladimira Nazora 6, Tvornici duhana Zagreb d.d. iz Zagreba,
Jagićeva b.b., Istragrafici d.d. iz Rovinja, Obala Vladimira Nazora 1, Duhanu
d.d. iz Rijeke, S. V. Čiče 12, Jadran-trgovini d.o.o. iz Rovinja, Dapiran 3,
Adria Resortsu d.o.o. iz Rovinja, Obala Vladimira Nazora 1, Rovinj turistu d.d.
iz Rovinja, Monsena b.b., Dugrafu d.o.o. iz Rovinja, Obala Vladimira Nazora 1,
Ronhillu d.o.o. iz Rovinja, Buričići b.b. i Tisku d.d. iz Zagreba, Slavonska
avenija 2 da ne sklapaju nove Okvirne ugovore i anekse ugovora za vrijeme
trajanja ove privremene mjere, a koji su u suprotnosti s nalogom iz točke 1.
izreke ovog rješenja.
3. Nalaže se poduzet­niku HT – Hrvatske telekomunikacije d.d. iz Zagrebu, Savska
cesta 32 i poduzet­niku T-Mobile Hrvatska d.o.o. iz Zagreba, Ulica grada
Vukovara 23 da ne sklapaju s trećima nove Okvirne ugovore i anekse ugovora za
vrijeme trajanja ove privremene mjere, a koji su u suprotnosti s nalogom iz
točke 1. izreke ovog rješenja.
4. Privremena mjera iz točke 1., točke 2. i točke 3. izreke ovog rješenja
određuje se do dana donošenja konačnog rješenja u ovom postupku.
5. Ovo rješenje bit će objavljeno u »Narodnim novinama«.

```
Obrazloženje
```

Agencija za zaštitu tržišnog natjecanja (dalje: Agencija) zaprimila je 16.
studenoga 2005. zahtjev poduzet­nika VIPnet d.o.o. iz Zagreba, Vrtni put 1,
(dalje: VIPnet d.o.o.) protiv poduzet­nika HT – Hrvatske telekomunikacije d.d.
iz Zagreba, Savska cesta 32 (dalje: T-HT d.d.) i poduzet­nika T-Mobile Hrvatska
d.o.o. iz Zagreba, Ulica grada Vukovara 23 (dalje: T-Mobile d.o.o.).
U zahtjevu poduzet­nika VIPnet d.o.o., u bitnome se navodi da poduzetnici T-HT
d.d. i T-Mobile d.o.o. zlouporabljuju vladajući položaj i to T-HT d.d. na
tržištu javne govorne usluge u nepokretnim mrežama i na tržištu iznajmljivanja
vodova na području Repub­like Hrvatske, a T-Mobile d.o.o. na tržištu javne
govorne usluge u pokretnim mrežama na području Repub­like Hrvatske, na način da
sklapaju Okvirne ugovore kojima se, na štetu potrošača, ograničava tržište i to
uvjetovanjem sklapanja ugovora prihvaćanjem od drugih ugovornih stranaka
dodatnih obveza, koje po svojoj prirodi ili običajima u trgovini nisu u svezi s
predmetom tih ugovora, što predstavlja zabranjene sporazume u smislu članka 9.
stavka 1. točke 5. Zakona o zaštiti tržišnog natjecanja (»Narodne novine«, broj
122/03; dalje: ZZTN).
U smislu odredbe članka 37. točke 8. i 9. ZZTN, Agencija je prije pokretanja
postupka zatražila od poduzet­nika T-HT d.d. i T-Mobile d.o.o. pisano očitovanje
s dokumentacijom na navode iz zah­tjeva poduzet­nika VIPnet d.o.o., koji su isti
dostavili Agenciji dana 25. prosinca 2005. i 27. prosinca 2005.
Temeljem podataka kojima je Agencija raspolagala iz dostavljene dokumentacije,
Agencija je 2. ožujka 2006., u smislu članka 46. ZZTN, donijela zaključak o
pokretanju postupka ocjene sukladnosti s odred­bama ZZTN, Okvirnih ugovora s
dodacima i prilozima, sklop­ljenih između poduzet­nika T-HT d.d. i T-Mobile
d.o.o. s ključ­nim poslovnim korisnicima, koji se u Agenciji vodi pod klasom: UP/I
030-02/2005-01/50.
Agencija nije postupala u dijelu zah­tjeva poduzet­nika VIPnet d.o.o., a koji se
odnosi na zlouporabu vladajućeg položaja, budući da temeljem članka 5. stavka 1.
točke 7. Zakona o telekomunikacijama (»Narodne novine«, broj: 122/03, 158/03,
177/03, 60/04 i 70/05), Hrvatska agencija za telekomunikacije obavlja
regulatorne poslove s ciljem onemogućavanja zlouporabe nadmoćnog položaja na
telekomunikacijskom tržištu.
Agencija je predmetni zaključak u smislu članka 47. ZZTN dostavila na očitovanje
strankama u postupku. Rečenom odredbom ZZTN, propisano je da će Agencija u
postupku u kojem sudjeluju stranke sa suprotnim interesima dostaviti po jedan
primjerak zaključka o pokretanju postupka strankama, a na koji je stranka protiv
koje je postupak pokrenut dužna dostaviti odgovor i traženu dokumentaciju.
Traženo očitovanje i preslike Okvirnih ugovora s pripadajućim dodacima i
prilozima poduzetnici T-HT d.d. i T-Mobile d.o.o. dostavili su Agenciji dana 28.
travnja 2006., kojima se u bitnome navodi kako predmetni Okvirni ugovor s
dodacima i prilozima nije zabranjen sporazum u smislu odredaba ZZTN.
Uvidom u dvadeset četiri (24) dostavljena Okvirna ugovora s dodacima i
prilozima, Agencija je utvrdila da su iste, poduzetnici T-HT d.d. i T-Mobile
d.o.o. sklapali s različitim poduzetnicima – ključ­nim poslovnim korisnicima te
da nije riječ o tipskim ugovorima.
Stoga je Agencija, iz predmeta pod klasom: UP/I 030-02/2005-01/50, izdvojila
predmetne Okvirne ugovore, koje vodi u zasebnim upravnim postupcima ocjene
sporazuma.
Upravni postupak ocjene sukladnosti Okvirnog ugovora s odred­bama ZZTN,
sklopljen između poduzet­nika T-HT d.d. i T-Mobile d.o.o. s poduzetnikom Adris
grupom vodi se u Agenciji pod klasom UP/I 030-02/2006-01/55.
Uvidom u dostavljeni Okvirni ugovor koji su poduzetnici T-HT d.d. i T-Mobile
d.o.o. sklopili s poduzetnikom Adris grupom, Agencija je kao sporne, u smislu
članka 9. stavka 1. točke 5. ZZTN, utvrdila odredbe članka 2. stavka 2.2.
Okvirnog ugovora.
Naime, Agencija je utvrdila da se spornom odredbom Okvirnog ugovora određuje da
će poduzetnici T-HT d.d. i T-Mobile d.o.o. pružati poduzet­niku Adris grupi sve
telekomunikacijske usluge koje se trenut­no nude ili će se nuditi na tržištu, a
poduzetnik Adris grupa će koristiti sve telekomunikacijske usluge koje
poduzetnici T-HT d.d. i T-Mobile d.o.o. trenut­no nude ili će nuditi.
U navedenoj odredbi, nije sporna obveza poduzet­nika T-HT d.d. i T-Mobile d.o.o.
o pružanju svih telekomunikacijskih usluga koje isti nude na tržištu, ali je s
aspekta odredbi o zaštiti tržišnog natjecanja sporna obveza poduzet­nika Adris
grupe o korištenju svih telekomunikacijskih usluga koje će poduzetnici T-HT d.d.
i T-Mobile d.o.o. nuditi u budućnosti. Iz izričaja sporne odredbe proizlazi da
je poduzetnik Adris grupa obvezatan koristiti sve telekomunikacijske usluge, za
kojima ima potrebu, od poduzet­nika T-HT d.d. i T-Mobile d.o.o. što za
posljedicu ima isključivanje konkurenata poduzet­nika T-HT d.d. i poduzet­nika
T-Mobile d.o.o. s mjerodavnih tržišta.
Imajući u vidu činjenicu da je poduzetnik T-HT d.d. operator sa znatnijom
tržišnom snagom na tržištu usluge nepokretnih javnih telefonskih mreža (na
tržištu javnih govornih usluga i na tržištu prijenosa govora, zvuka, podataka,
dokumenata, slika i drugog u nepokretnoj telekomunikacijskoj mreži) na području
Repub­like Hrvatske, a poduzetnik T-Mobile d.o.o. na tržištu javne govorne
usluge u pokretnim telekomunikacijskim mrežama na području Repub­like Hrvatske,
može se razumno pretpostaviti da je cilj gore navedene ugovorne odredbe jačanje
postojećeg položaja na mjerodav­nim tržištima poduzet­nika T-HT d.d. i poduzet­nika
T-Mobile d.o.o. odnosno sprječavanje, ograničavanje ili narušavanje tržišnog
natjecanja na navedenim mjerodav­nim tržištima, na način da se značajnom dijelu
konkurencije sprječava odnosno ograničava pristup mjerodav­nim tržištima, a
korisnike upućuje i vezuje samo za poduzetnike T-HT d.d. i T- Mobile d.o.o.
Je li u konkretnom slučaju riječ o zabranjenom sporazumu u cijelosti ili
djelomično, u smislu članka 9. stavka 1. točke 5. ZZTN, odnosno, može li se u
konkretnom slučaju primijeniti članak 10. ZZTN o izuzeću sporazuma, Agencija će
nesporno moći utvrditi tek na temelju provedene detaljne ekonomske analize
mjerodavnih tržišta na kojima predmetni sporazumi imaju učinke.
Na temelju ovlasti iz članka 55. stavka 1. ZZTN, Agencija može donijeti rješenje
o privremenoj mjeri kada smatra da pojedine rad­nje sprječavanja, ograničavanja
ili narušavanja tržišnog natjecanja, u smislu odredaba ZZTN, prijete nastankom
izravnoga značajnoga štetnog učinka za poduzetnike, odnosno pojedina područja
gospodarstva ili interese potrošača.
Uzimajući u obzir sve pravne i činjenične okolnosti koje su Agenciji poznate,
Agencija je kao ograničavajuće ocijenila gore navedenu odredbu Okvirnog ugovora
budući da se istom uvjetuje sklapanje ugovora prihvaćanjem od drugih ugovornih
stranaka dodatnih obveza, koje po svojoj prirodi ili običajima u trgovini nisu u
svezi predmeta tih ugovora, što predstavlja zabranjene sporazume u smislu članka
9. stavka 1. točke 5. ZZTN.
U konkretnom slučaju, može se razumno pretpostaviti kako gore navedena odredba
Okvirnog ugovora ima za cilj sprječavanje, ograničavanje odnosno narušavanje
tržišnog natjecanja na mjerodav­nim tržištima pa je nepotrebno dokazivati i
njihove stvarne učinke na tržištu.
Agencija smatra da daljnja primjena gore navedene odredbe Okvirnog ugovora,
istovremeno prijeti nastanku izravnog, značajnog štetnog učinka za konkurente
poduzet­nika T-HT d.d. i T-Mobile d.o.o., koji su u znatno nepovoljnijem
položaju na tržištu od poduzet­nika T-HT d.d. i T-Mobile d.o.o., te za krajnje
korisnike telekomunikacijskih usluga na mjerodav­nim tržištima, koje se upućuje
i vezuje samo za poduzetnike T-HT d.d. i T- Mobile d.o.o.
Stoga, Vijeće za zaštitu tržišnog natjecanja je na 67. sjednici, održanoj 7.
rujna 2006. temeljem članka 34., članka 55. i članka 57. točke 5. ZZTN, donijelo
odluku o izricanju privremene mjere poduzetnicima T-HT d.d., T-Mobile d.o.o. i
Adris grupi.
Odredbom članka 59. stavka 1. ZZTN, a u smislu članka 57. stavka 5. ZZTN,
rješenje Agencije objavljuje se u »Narodnim novinama«.
Ukoliko poduzetnici T-HT d.d., T-Mobile d.o.o. i Adris grupa ne postupe u skladu
s ovim rješenjem, Agencija će, sukladno članku 60. ZZTN, podnijeti nadležnom
prekršajnom sudu zahtjev za pokretanje prekršajnog postupka protiv poduzet­nika
T-HT d.d., T-Mobile d.o.o. i Adris grupe te odgovornih osoba u istima, a u svezi
članka 61. stavka 1. točka 4. i stavka 2. ZZTN.

UPUTA O PRAVNOM LIJEKU

Protiv ovog rješenja nije dopuštena žalba, ali nezadovoljna stranka može
pokrenuti upravni spor kod Upravnog suda Repub­like Hrvatske, u roku od trideset
(30) dana od dana dostave ovog rješenja.

Klasa: UP/I 030-02/2006-01/55
Urbroj: 580-05-06-26-1
Zagreb, 7. rujna 2006.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 103/2006-2335
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)